Kommissionens forordning (EF) nr. 1/2002

af 28. december 2001

om gennemførelsesbestemmelser til Rådets forordning (EF) nr. 1259/1999 for så vidt angår den forenklede ordning for betalinger til landbrugere under visse støtteordninger

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(1), ændret ved forordning (EF) nr. 1244/2001(2), særlig artikel 11, stk. 4, og

ud fra følgende betragtninger:

(1) Ved artikel 2a i forordning (EF) nr. 1259/1999 er der indført en forenklet ordning for betalinger under visse støtteordninger. For at opnå den forenkling, der tilstræbes med denne ordning, er det nødvendigt at simplificere fremgangsmåden ved ydelsen af de pågældende former for støtte ved at fravige fra visse bestemmelser i de forordninger, der henvises til i nævnte artikel, og fra de hertil vedtagne gennemførelsesforordninger, navnlig betingelserne for støtteberettigelse, ansøgningsfristerne og betalings- og kontrolbestemmelserne.

(2) For at opnå en forenkling bør landbrugeren efter anmodning modtage et ansøgningsskema udfyldt af de nationale myndigheder. Denne ene ansøgning bør træde i stedet for de nuværende særskilte ansøgninger for de pågældende støtteordninger og omfatte såvel arealstøtte som husdyrstøtte. En godkendelse af ansøgningen bør sikre landbrugeren betaling af et bestemt beløb i hele deltagelsesperioden, uden at der er behov for nogen yderligere ansøgning. Af klarhedsgrunde vil det være hensigtsmæssigt at præcisere de betalinger, der indgår i beregningen af det beløb, der ydes under den forenklede ordning, og den vekselkurs, der anvendes for de medlemsstater, der ikke deltager i euroen.

(3) Der bør fastsættes særlige regler for at gøre kontrolprocedurerne så enkle som muligt uden derved at øge risikoen for dobbeltkrav. I den forbindelse vil det være rimeligt at foreskrive en midlertidig fastfrysning af de arealer eller det antal præmierettigheder, der svarer til det beløb, der ydes under den forenklede ordning - i den forstand, at det areal og/eller de husdyrpræmierettigheder, for hvilke der er indgivet en forenklet støtteansøgning, bør være underkastet visse betingelser - samt at fastsætte særlige regler om beregningen af antallet af ha og husdyrpræmierettigheder i referenceperioden og om det maksimumsbeløb, der kan tages i betragtning. De marker og præmierettigheder, der svarer til det beløb, der ydes under den forenklede ordning, bør fastlægges i en anmeldelse, som er gyldig for hele perioden for deltagelsen i den forenklede ordning. I forbindelse med støtten til forarbejdning af hørstrå bestemt til fiberproduktion, jf. artikel 2 i Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(3), bør denne anmeldelse træde i stedet for den årlige ansøgning om arealstøtte, der er foreskrevet i artikel 7, stk. 1, i Kommissionens forordning (EF) nr. 245/2001 af 5. februar 2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion(4), ændret ved forordning (EF) nr. 1093/2001(5).

(4) Selv om det bør kræves, at landbrugerne bevarer et minimumsareal eller et minimumsantal af præmierettigheder bør de kunne afhænde det areal eller de rettigheder, der ikke er omfattet af det beløb, der ydes under den forenklede ordning. I behørigt begrundede tilfælde, såsom forpagtningsophør, omstruktureringsprogrammer og ekspropriation, bør medlemsstaterne kunne tillade landbrugerne at udskifte de anmeldte marker med andre tilsvarende marker. For at sikre budgetneutralitet bør de betingelser for støtteberettigelse, som var gældende for de arealer, for hvilke der er ydet en støtte, som omfattes af den forenklede ordning, fortsat gælde for de tilsvarende arealer, som skal fastfryses, for at der kan opnås støtte under den forenklede ordning.

(5) Med hensyn til ekstensiveringsstøtten bør arealer svarende til den del, ekstensiveringsstøtten udgør af det beløb, der ydes under den forenklede ordning, fastfryses på samme måde som arealer svarende til arealstøtten. Hvis en landbruger holder dyr for at sikre overholdelse af bestemmelserne om ekstensive produktionsformer, bør visse af reglerne om belægningsgrad fortsat gælde for sådanne arealer. Det vil dog være rimeligt at sikre en vis fleksibilitet ved at tillade landbrugeren at forpligte sig til i hele perioden for deltagelse i den forenklede ordning at overholde visse betingelser vedrørende det maksimale antal dyr, som han holder.

(6) Hvis landbrugeren ikke har marker eller præmierettigheder til fastfrysning svarende til det antal ha eller dyr, der er meddelt af myndighederne, bør medlemsstaterne under hensyntagen til den investering, der er nødvendig for at købe eller leje en mark eller en præmierettighed, kunne godkende en anmeldelse af et areal eller et antal præmierettigheder, der ikke svarer til det meddelte antal ha eller husdyrpræmierettigheder. I så fald bør det beløb, der ydes under den forenklede ordning, nedsættes pro rata.

(7) Ifølge forordning (EF) nr. 1259/1999 skal gennemførelsesbestemmelserne for den forenklede ordning også omfatte detaljerede regler for at undgå dobbeltkrav med hensyn til det areal og den produktion, der er omfattet af den forenklede ordning. Landbrugere, som modtager støtte under den forenklede ordning, bør derfor ikke kunne modtage anden direkte støtte for samme kalenderår. Der bør gælde en undtagelse for de tilfælde, hvor de pågældende forordninger tillader kumulering af støtte.

(8) Budgetneutraliteten indebærer, at de arealer og det antal præmierettigheder, som er lagt til grund ved konstateringen af retten til at deltage i den forenklede ordning, og som er blevet fastfrosset, må indgå i beregningen af overskridelsen af de pågældende basisarealer eller lofter ved en nedsættelse af de tilsvarende basisarealer eller lofter for husdyrpræmier. Eftersom de landbrugere, der deltager i den forenklede ordning, ikke har nogen forpligtelse til at dyrke bestemte afgrøder eller til at holde dyr på bedriften for at være berettiget til støtte, bør den forholdsvise nedsættelse, der skal foretages i tilfælde af en overskridelse af arealet eller lofterne, imidlertid ikke gælde for deres areal eller rettigheder.

(9) For at beskytte Fællesskabets finansielle interesser vil det være hensigtsmæssigt at indføre et system med sanktioner i tilfælde af, at nærværende forordning ikke overholdes. I den forbindelse bør der henvises til de allerede gældende regler, der er fastsat ved Kommissionens forordning (EF) nr. 2419/2001 af 11. december 2001 om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92(6), ændret ved forordning (EF) nr. 2550/2001(7).

(10) For at lette kontrolbyrden bør deltagerne i den forenklede ordning udgøre en særskilt population, hvad angår stikprøvekontrollen i henhold til forordning (EF) nr. 2419/2001, og der bør fastsættes en nedsat kontrolsats.

(11) For at Kommissionen kan holde sig fuldt underrettet om de foranstaltninger, medlemsstaterne træffer til gennemførelse af forordning (EF) nr. 1259/1999, jf. forordningens artikel 9, bør der fastlægges regler vedrørende indholdet af og tidspunktet for meddelelserne vedrørende den forenklede ordning, og der bør i den forbindelse tages hensyn til tidsplanen for udarbejdelsen af Fællesskabets budget og til de allerede anvendte formater, hvad indholdet angår.

(12) De berørte forvaltningskomitéer har ikke afgivet udtalelse inden for de af formændene fastsatte tidsfrister -

UDSTEDT FØLGENDE FORORDNING:

Artikel 1

Emne og anvendelsesområde

1. Ved denne forordning fastsættes gennemførelsesbestemmelserne til den forenklede ordning for betalinger under visse støtteordninger, som er fastsat i artikel 2a i forordning (EF) nr. 1259/1999 (i det følgende benævnt "den forenklede ordning").

2. Uanset de bestemmelser, der er opregnet i bilaget, kan landbrugere modtage betalinger, som omhandlet i artikel 2a, stk. 1, i forordning (EF) nr. 1259/1999, på de i nærværende forordning fastsatte betingelser.

Bestemmelserne i gennemførelsesforordningerne til de i bilaget nævnte bestemmelser finder fortsat anvendelse i det omfang, der ikke er fastsat særlige bestemmelser i nærværende forordning.

Artikel 2

Ansøgning

1. Myndighederne sender de landbrugere, der har udtrykt ønske om at ansøge om støtte under den forenklede ordning, et ansøgningsskema (i det følgende benævnt en "forenklet støtteansøgning") med angivelse af:

a) det beløb, som landbrugeren har ret til i henhold til artikel 2a, stk. 3 og 4, i forordning (EF) nr. 1259/1999 (i det følgende benævnt "det beløb, der ydes under den forenklede ordning")

b) antallet af ha og/eller husdyrpræmierettigheder, som blokeres under deltagelsen i den forenklede ordning, jf. artikel 8, stk. 1, i nærværende forordning, og/eller dyr fastsat i overensstemmelse med artikel 4 og artikel 12, stk. 3

c) forbuddet mod overdragelse, jf. artikel 5.

For medlemsstater, der ikke deltager i euroen, omregnes det beløb, der ydes under den forenklede ordning, til den nationale valuta under anvendelse af den gældende vekselkurs pr. 1. januar i det kalenderår, for hvilket beløbet ydes.

2. Den forenklede støtteansøgning, behørigt godkendt og underskrevet af landbrugeren uden forbehold, i givet fald ledsaget af de erklæringer, der er fastsat i artikel 11, stk. 1, og artikel 12, stk. 1, skal forelægges den kompetente myndighed senest den dato, som fastsættes af den berørte medlemsstat, dog senest den 1. september.

Ved forsinket indgivelse af ansøgningen, jf. artikel 13 i forordning (EF) nr. 2419/2001, gælder den nedsættelse, der er fastsat i artikel 13, stk. 1, første afsnit, i nævnte forordning, kun for det beløb, der skal betales for første års deltagelse i den forenklede ordning.

En forenklet støtteansøgning behandles som en støtteansøgning som defineret i artikel 2, litra i) og j), i forordning (EF) nr. 2419/2001.

Artikel 3

Beregning af beløbet

1. De beløb, en landbruger kan modtage under den forenklede ordning, omfatter alle beløb, der er ydet vedrørende de referenceperioder, der henvises til i artikel 2a, stk. 3, første afsnit, litra a) og b), i forordning (EF) nr. 1259/1999, indtil en dato, der fastsættes af medlemsstaterne, dog senest den 30. juni i det år, hvor landbrugeren ansøger om at deltage i den forenklede ordning.

2. Hvis artikel 3, stk. 2, i forordning (EF) nr. 1259/1999 anvendes i referenceperioderne, beregnes beløbene som de beløb, der ville være blevet ydet inden anvendelsen af nævnte bestemmelse.

3. For kalenderåret 2002 medtages følgende betalinger vedrørende kalenderåret 1999:

a) arealstøtte for markafgrøder, herunder jordudtagningsstøtte, supplement og særstøtte for hård hvede, som omhandlet i artikel 2, 4, 5, 6, 6a, 7 og artikel 12, stk. 1, elvte led, i Rådets forordning (EØF) nr. 1765/92(8)

b) særlig præmie, ammekopræmie, herunder for kvier inklusive supplerende, national ammekopræmie, når den medfinansieres, og ekstensiveringsstøtte, jf. artikel 4b, 4d og 4h i Rådets forordning (EØF) nr. 805/68(9).

4. Arealstøttebeløb og husdyrpræmiebeløb beregnes særskilt. De to former for støtte benævnes i det følgende henholdsvis "arealstøtteandelen" og "husdyrpræmieandelen" af det beløb, der ydes under den forenklede ordning.

Artikel 4

Beregning af antal ha og/eller præmierettigheder

1. Når en landbruger har modtaget arealstøtte, giver myndighederne landbrugeren meddelelse om antallet af ha, angivet med to decimaler, svarende til hver af de forskellige typer af arealstøtte, der er omfattet af det beløb, der ydes under den forenklede ordning.

For betalinger vedrørende markafgrøder beregnes antallet af ha særskilt for hver afgrøde, for hvilken medlemsstaten har fastsat et basisareal i overensstemmelse med artikel 3 og/eller 5 i Rådets forordning (EF) nr. 1251/1999(10).

2. Når en landbruger har modtaget ekstensiveringsstøtte, giver myndighederne landbrugeren meddelelse om antallet af ha, angivet med to decimaler, svarende til ekstensiveringsstøtteandelen af det beløb, der ydes under den forenklede ordning, og antallet af dyr som fastsat i overensstemmelse med artikel 12, stk. 3.

3. Når en landbruger har modtaget husdyrpræmie, giver myndighederne landbrugeren meddelelse om antallet af præmierettigheder, svarende til husdyrpræmieandelen af det beløb, der ydes under den forenklede ordning.

For kvæg angives dette antal med en decimal. For får og geder finder artikel 14 i Kommissionens forordning (EØF) nr. 3567/92(11) anvendelse.

4. De i stk. 1, 2 og 3 omhandlede antal ha og husdyrpræmier beregnes på grundlag af:

a) det gennemsnitlige antal ha og/eller husdyrpræmierettigheder, for hvilket der er ydet støtte i de tre kalenderår umiddelbart forud for ansøgningsåret, hvis artikel 2a, stk. 3, første afsnit, litra a), i forordning (EF) nr. 1259/1999 finder anvendelse

b) det antal ha og/eller husdyrpræmierettigheder, for hvilket der er ydet støtte i kalenderåret umiddelbart forud for ansøgningsåret, hvis artikel 2a, stk. 3, første afsnit, litra b), i forordning (EF) nr. 1259/1999 finder anvendelse.

5. Hvis en landbruger ikke råder over marker og/eller et antal præmierettigheder svarende til det antal ha eller husdyrpræmierettigheder, der er beregnet ifølge stk. 4, kan den berørte medlemsstat give vedkommende tilladelse til at anmelde et areal svarende til de marker, han råder over og/eller til at anmelde det antal præmierettigheder, han råder over.

I så fald skal det beløb, der ydes under den forenklede ordning, beregnes på grundlag af det areal og/eller det antal husdyrpræmierettigheder, der er omhandlet i første afsnit. Dette beløb kan i intet tilfælde overstige det beløb, der er beregnet ifølge artikel 3.

6. Hvis artikel 2a, stk. 4, i forordning (EF) nr. 1259/1999 finder anvendelse, nedsættes det ifølge stk. 4 i nærværende artikel beregnede antal ha og/eller husdyrpræmierettigheder pro rata, så det svarer til maksimumsbeløbet på 1250 EUR.

Efter landbrugerens valg anvendes nedsættelsen først på "arealstøtteandelen" og der ydes støtte under den forenklede ordning eller først på "husdyrpræmieandelen" og derefter på "arealstøtteandelen".

Artikel 5

Forbud mod overdragelse

Undtagen i tilfælde af arv kan landbrugeren ikke på nogen måde - hverken helt, delvist eller midlertidigt, med eller uden overdragelse af bedriften - overdrage de marker og/eller det antal præmierettigheder, der svarer til antallet af ha og/eller husdyrpræmierettigheder som beregnet i henhold til artikel 4.

Artikel 6

Betaling

Betalingen foretages efter den 1. november i hvert af de berørte kalenderår og senest den 30. juni året efter.

Artikel 7

Udtræden

1. En landmand kan på et hvilket som helst tidspunkt meddele, at han ønsker at udtræde af den forenklede ordning. Udtrædelsen får imidlertid virkning fra den 1. januar i kalenderåret efter det år, hvori han giver meddelelse om, at han har til hensigt at udtræde.

Landbrugeren kan ikke indgive en ny ansøgning under den forenklede ordning.

2. Hvis artikel 15, stk. 4, finder anvendelse, har landbrugeren ikke ret til at udtræde af den forenklede ordning for det efterfølgende kalenderår.

3. Hvis landbrugeren afgår ved døden, efter at han har indgivet en ansøgning under den forenklede ordning, er efterfølgerne berettigede til det beløb, som landbrugeren ville have være berettiget til under den forenklede ordning, forudsat at de opfylder betingelserne for at kunne deltage i den forenklede ordning. Hvis de ikke opfylder nævnte betingelser, er de kun berettigede til det beløb, som landbrugeren ville have være berettiget til under den forenklede ordning, for det kalenderår, i hvilket landbrugeren afgår ved døden.

Artikel 8

Dobbeltansøgninger

1. Et areal eller en produktion, der er omfattet af en forenklet støtteansøgning, må ikke også være omfattet af en ansøgning om en anden form for direkte støtte, som er anført i bilaget til forordning (EF) nr. 1259/1999.

2. Stk. 1 finder ikke anvendelse på:

a) overgangsforanstaltninger for korn i Portugal, som omhandlet i Rådets forordning (EØF) nr. 3653/90(12)

b) betalinger til producenter, som omhandlet i artikel 4 og 5 i Rådets forordning (EF) nr. 2799/98(13) og i artikel 2 og 3 i Rådets forordning (EF) nr. 2800/98(14)

c) støtte til frøproduktion for markafgrøder og ris, som omhandlet i artikel 3 i Rådets forordning (EØF) nr. 2358/71(15)

d) sæsonpræmie og slagtepræmie, som omhandlet i artikel 5 og 11 i Rådets forordning (EF) nr. 1254/1999(16)

e) malkekopræmie og supplerende betalinger, som omhandlet i artikel 16 og 17 i Rådets forordning (EF) nr. 1255/1999(17)

f) støtte til regionerne i den yderste periferi, som omhandlet i artikel 9, artikel 12, stk. 1, og artikel 16 i Rådets forordning (EF) nr. 1452/2001(18), artikel 9, 13, 16, 17, 22 og 27, artikel 28, stk. 1, og artikel 30 i Rådets forordning (EF) nr. 1453/2001(19) og artikel 5, 6, 9, 13, 14 og 17 i Rådets forordning (EF) nr. 1454/2001(20)

g) støtte til De Ægæiske Øer, som omhandlet i artikel 6, 7, 8, 9, 11 og 12 i Rådets forordning (EØF) nr. 2019/93(21).

Artikel 9

Forenelige ansøgninger

1. En landbruger, der har ansøgt om støtte, som er nævnt i bilaget til forordning (EF) nr. 1259/1999, og for hvilken fristen for indgivelse af ansøgninger er fastsat til en dato, der ligger inden den af den berørte medlemsstat fastsatte frist for indgivelse af ansøgninger under den forenklede ordning, kan deltage i den forenklede ordning, forudsat at han tilbagekalder sine ansøgninger om sådan støtte og giver afkald på betalingerne i forbindelse hermed.

2. Stk. 1 finder ikke anvendelse på landbrugere, der er blevet kontrolleret i henhold til forordning (EF) nr. 2419/2001, og som er blevet underrettet om, at der er konstateret uregelmæssigheder i forbindelse med støtteansøgningen.

Artikel 10

Støtte til hør til fiberproduktion

Hvis der med en landbruger, der deltager i den forenklede ordning, er indgået en kontrakt med henblik på at opnå støtte til forarbejdning af hør bestemt til fiberproduktion, som omhandlet i artikel 2 i forordning (EF) nr. 1673/2000, gælder det som en undtagelse fra artikel 7, stk. 1, i forordning (EF) nr. 245/2001, at den ansøgning om arealstøtte for marker med hør bestemt til produktion af fibre for hele perioden for deltagelsen i den forenklede ordning erstattes af den anmeldelse, der er omhandlet i artikel 11, stk. 1, i nærværende forordning, uden at dette dog indskrænker anvendelsen af artikel 5, stk. 1, litra c), i forordning (EF) nr. 245/2001.

Artikel 11

Arealanmeldelser

1. En landbruger, der har modtaget arealstøtte og/eller ekstensiveringsstøtte, skal i overensstemmelse med artikel 6, stk. 6, i Rådets forordning (EØF) nr. 3508/92(22) anmelde marker, herunder foderarealer og marker omfattet af udtagningsforanstaltninger, svarende til det antal ha, som myndighederne i henhold til artikel 2, stk. 1, litra b), i nærværende forordning har givet ham meddelelse om, for det eller de arealer, der skal blokeres.

2. De ifølge stk. 1 anmeldte marker, der svarer til antallet af ha for arealstøtteandelen af det beløb, der ydes under den forenklede ordning, vedrørende støtten for markafgrøder, skal opfylde støttebetingelserne i artikel 7 i forordning (EF) nr. 1251/1999.

3. De ifølge stk. 1 anmeldte marker, der svarer til ekstensiveringsstøtteandelen af det beløb, der ydes under den forenklede ordning, skal overholde artikel 2a, stk. 6, i forordning (EF) nr. 1259/1999.

4. Den i stk. 1 omhandlede anmeldelse forbliver gyldig indtil udgangen af 2005, undtagen i tilfælde af landbrugerens udtrykkelige udtræden af den forenklede ordning og i tilfælde af tab af berettigelsen ifølge artikel 7, stk. 3.

5. Medlemsstaten kan under behørigt begrundede omstændigheder tillade landbrugeren at ændre sin anmeldelse under forudsætning af, at landbrugeren overholder det meddelte antal ha, betingelserne for det pågældende areals støtteberettigelse, jf. artikel 7 i forordning (EF) nr. 1251/1999, og udbyttet for det pågældende areal, eller at landbrugeren accepterer anvendelsen af artikel 4, stk. 5, i nærværende forordning.

Artikel 12

Husdyrpræmieerklæringer

1. En landbruger, der har modtaget husdyrpræmier, skal erklære sig villig til, under sin deltagelse i den forenklede ordning, at acceptere en nedsættelse i overensstemmelse med det antal husdyrpræmierettigheder, der skal blokeres, og som i henhold til artikel 2, stk. 1, litra b), er meddelt af myndighederne, af:

a) sine individuelle præmierettigheder, som omhandlet i artikel 6, stk. 1, i Rådets forordning (EF) nr. 2467/98(23), og

b) sit individuelle loft, som omhandlet i artikel 7, stk. 1, i forordning (EF) nr. 1254/1999.

2. Artikel 23, stk. 2, i Kommissionens forordning (EF) nr. 2342/1999(24) og artikel 6a, stk. 2, i forordning (EØF) nr. 3567/92 finder ikke anvendelse på præmierettigheder omfattet af den midlertidige nedsættelse, der er omhandlet i stk. 1.

3. En landbruger, der har modtaget ekstensiveringsstøtte, er forpligtet til i gennemsnit ikke at holde i noget kalenderår flere stykker kvæg, udtrykt i storkreaturer, som fastsat i bilag III til forordning (EF) nr. 1254/1999, end enten gennemsnittet af det antal, der er taget i betragtning ved beregningen af dyretætheden eller, hvis det er højere, det antal der er taget i betragtning i det seneste år, hvor landbrugeren var berettiget til at modtage ekstensiveringsstøtte.

Med henblik på anvendelsen af første afsnit rundes antallet af kvæg op til det nærmeste hele tal.

4. Den i stk. 1 omhandlede erklæring forbliver gyldig indtil udgangen af 2005, undtagen i tilfælde af landbrugerens udtrykkelige udtræden af den forenklede ordning og i tilfælde af tab af berettigelse under den forenklede ordning ifølge artikel 7, stk. 3.

5. Medlemsstaten kan under behørigt begrundede omstændigheder tillade landbrugeren at ændre sin erklæring under forudsætning af, at landbrugeren respekterer antallet af meddelte præmierettigheder, eller at landbrugeren accepterer anvendelsen af artikel 4, stk. 5.

Artikel 13

Basisarealer og lofter

1. Den forholdsvise nedsættelse af arealstøtten, jf. artikel 2, stk. 4, og artikel 5 i forordning (EF) nr. 1251/1999, artikel 3, stk. 1, i Rådets forordning (EF) nr. 1577/96(25) og artikel 6, stk. 5, i Rådets forordning (EF) nr. 3072/95(26), finder ikke anvendelse på de arealer, der er omhandlet i artikel 4, stk. 1, i nærværende forordning.

Ved beregningen af de overskydende arealer, der er omhandlet i artikel 2, stk. 4, og artikel 5 i forordning (EF) nr. 1251/1999, artikel 3, stk. 1, i forordning (EF) nr. 1577/96 og artikel 6, stk. 5, i forordning (EF) nr. 3072/95, skal disse arealer nedsættes med det til arealerne svarende antal ha, der er omhandlet i artikel 4, stk. 1, i nærværende forordning.

2. I forbindelse med artikel 3, stk. 7, i forordning (EF) nr. 1251/1999 er udbyttet for de arealer, der er omhandlet i artikel 11, stk. 1, i nærværende forordning, lig med udbyttet for de produktionsregioner, som arealerne er beliggende i.

Den forholdsvise nedsættelse af arealstøtten for det følgende produktionsår, der er foreskrevet i artikel 3, stk. 7, i forordning (EF) nr. 1251/1999, finder ikke anvendelse.

3. Den forholdsvise nedsættelse af antallet af støtteberettigede dyr, der er omhandlet i artikel 4, stk. 4, og artikel 10, stk. 1, i forordning (EF) nr. 1254/1999, finder ikke anvendelse.

Ved beregningen af overskridelser af lofter, som omhandlet i artikel 4, stk. 4, artikel 7, stk. 2, og artikel 10, stk. 1, i forordning (EF) nr. 1254/1999, nedsættes de pågældende lofter med det tilsvarende antal dyr pr. præmie, for hvilket landbrugeren modtog husdyrpræmier vedrørende de pågældende referenceperioder.

Artikel 14

Kontrol

1. De forenklede støtteansøgninger medregnes ikke i de i artikel 18, stk. 1, i forordning (EF) nr. 2419/2001 fastsatte satser for kontrol på stedet vedrørende ansøgningerne om husdyrstøtte og arealstøtte.

2. For det første år af den forenklede ordnings anvendelse skal mindst 2 % af de forenklede støtteansøgninger udvælges til kontrol på stedet.

For de efterfølgende år skal mindst 3 % af de landbrugere, der har ansøgt om deltagelse, eller som deltager i den forenklede ordning, udvælges til kontrol på stedet.

3. De ansøgere, der i henhold til artikel 19 i forordning (EF) nr. 2419/2001 har været underkastet en kontrol på stedet i det år, hvor de tilsluttede sig den forenklede ordning, skal medregnes i stikprøven vedrørende den forenklede ordning.

Artikel 15

Nedsættelser og udelukkelser

1. Hvis det, undtagen i tilfælde af force majeure eller usædvanlige omstændigheder som defineret i artikel 48 i forordning (EF) nr. 2419/2001, som følge af administrativ kontrol eller kontrol på stedet konstateres, at en eller flere af de arealstøttebetingelser, som medlemsstaterne har fastsat i henhold til artikel 2a, stk. 6, i forordning (EF) nr. 1259/1999, samt de betingelser, der er fastsat i artikel 5 og artikel 11, stk. 1, i nærværende forordning, ikke opfyldes, og hvis den konstaterede forskel mellem det anmeldte og det faktisk fastslåede areal, jf. artikel 2, litra r), i forordning (EF) nr. 2419/2001, udgør over 3 %, men højst 30 % af det fastslåede areal, nedsættes arealstøtteandelen af det beløb, der ydes under den forenklede ordning, for det pågældende kalenderår med det dobbelte af den konstaterede forskel.

Hvis forskellen udgør mere end 30 % af det fastslåede areal, ydes arealstøtteandelen af det beløb, der ydes under den forenklede ordning, ikke for det pågældende kalenderår.

2. Hvis betingelserne i artikel 12, stk. 3, ikke er overholdt, udbetales ekstensiveringsstøtteandelen af det beløb, der ydes under den forenklede ordning, ikke.

Når det anmeldte areal, jf. artikel 4, stk. 2, overstiger det fastslåede areal med mere end 10 % udbetales ekstensiveringsstøtteandelen af det beløb, der ydes under den forenklede ordning, ikke. Endvidere reduceres det beløb, der ydes under den forenklede ordning, med 50 % af ekstensiveringsstøtteandelen.

3. Hvis det som følge af kontrol på stedet konstateres, at de forpligtelser, der er omhandlet i artikel 5 i forordning (EØF) nr. 3508/92, ikke overholdes, anvendes artikel 39 i forordning (EF) nr. 2419/2001 på husdyrpræmieandelen af det beløb, der ydes under den forenklede ordning, for det pågældende år.

4. Hvis det konstateres, at den misligholdelse af betingelserne, der er omhandlet i stk. 1, er forsætlig, finder de samme udelukkelser eller det samme niveau for nedsættelser som dem/det, der var beregnet i det år, hvor misligholdelsen fandt sted, anvendelse på den betaling, der skal ske for det efterfølgende kalenderår uden at dette foregriber andre udelukkelser eller nedsættelser i sidstnævnte år.

5. De udelukkelser og nedsættelser, der er omhandlet i stk. 1-4, gælder ikke, når landbrugeren har fremsendt faktuelt korrekte oplysninger, eller når han kan påvise, at fejlen ikke ligger hos ham.

Artikel 16

Fremsendelse af oplysninger til Kommissionen

1. Hvis medlemsstaterne vælger at gennemføre den forenklede ordning, tilsender de senest den 31. december hvert år Kommissionen en beskrivelse af de foranstaltninger, de har vedtaget i den anledning, samt en statusrapport om gennemførelsen af den forenklede ordning, med bl.a. en vurdering af ordningens virkninger. Den første rapport skal forelægges senest den 31. marts 2003.

2. Medlemsstaterne sender hvert år en oversigt over de ansøgninger, der er antaget under den forenklede ordning, senest den 15. september i det kalenderår, ansøgningerne vedrører, med angivelse af de beløb, der er beregnet for ansøgningerne i overensstemmelse med artikel 3, og af de hertil svarende beløb, der er ydet under hver af de støtteordninger, som er omhandlet i de relevante forordninger. De angiver også de oplysninger, der er beregnet ifølge artikel 4, stk. 1, 2 og 3.

Med hensyn til formatet for meddelelsen af disse oplysninger finder artikel 6, stk. 5, i Kommissionens forordning (EF) nr. 613/97(27), artikel 26 i Kommissionens forordning (EF) nr. 2316/1999(28) og artikel 3 i Kommissionens forordning (EF) nr. 1644/96(29) tilsvarende anvendelse.

3. Medlemsstaterne giver hvert år meddelelse om antallet af tilfælde, hvor en landbruger er udtrådt af ordningen, og om det hertil svarende årlige støttebeløb, der tidligere er udbetalt under den forenklede ordning.

Artikel 17

Ikrafttrædelse

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. december 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 113.

(2) EFT L 173 af 27.6.2001, s. 1.

(3) EFT L 193 af 29.7.2000, s. 16.

(4) EFT L 35 af 6.2.2001, s. 18.

(5) EFT L 150 af 6.6.2001, s. 17.

(6) EFT L 327 af 12.12.2001, s. 11.

(7) EFT L 341 af 22.12.2001, s. 105.

(8) EFT L 181 af 1.7.1992, s. 12.

(9) EFT L 148 af 28.6.1968, s. 24.

(10) EFT L 160 af 26.6.1999, s. 1.

(11) EFT L 362 af 11.12.1992, s. 41.

(12) EFT L 362 af 27.12.1990, s. 28.

(13) EFT L 349 af 24.12.1998, s. 1.

(14) EFT L 349 af 24.12.1998, s. 8.

(15) EFT L 246 af 5.11.1971, s. 1.

(16) EFT L 160 af 26.6.1999, s. 21.

(17) EFT L 160 af 26.6.1999, s. 48.

(18) EFT L 198 af 21.7.2001, s. 11.

(19) EFT L 198 af 21.7.2001, s. 26.

(20) EFT L 198 af 21.7.2001, s. 45.

(21) EFT L 184 af 27.7.1993, s. 1.

(22) EFT L 355 af 5.12.1992, s. 1.

(23) EFT L 312 af 20.11.1998, s. 1.

(24) EFT L 281 af 4.11.1999, s. 30.

(25) EFT L 206 af 16.8.1996, s. 4.

(26) EFT L 329 af 30.12.1995, s. 18.

(27) EFT L 94 af 9.4.1997, s. 1.

(28) EFT L 280 af 30.10.1999, s. 43.

(29) EFT L 207 af 17.8.1996, s. 1.

BILAG

- Artikel 2, stk. 1, 2, 3 og 4, artikel 3, stk. 7, artikel 4, stk. 4, artikel 5, artikel 5a og artikel 8, stk. 1 og 2, i Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder, senest ændret ved forordning (EF) nr. 1308/2001(1).

- Artikel 1, artikel 2, stk. 2, og artikel 3, stk. 1, i Rådets forordning (EF) nr. 1577/96 af 30. juli 1996 om indførelse af en særlig støtte for visse bælgplanter, senest ændret ved forordning (EF) nr. 811/2000(2).

- Artikel 6 i Rådets forordning (EF) nr. 3072/95 af 22. december 1995 om den fælles markedsordning for ris, senest ændret ved forordning (EF) nr. 1987/2001(3).

- Artikel 4, 6, 10, 13 og 14 i Rådets forordning (EF) nr. 1254/1999 af 17. maj 1999 om den fælles markedsordning for oksekød, senest ændret ved Kommissionens forordning (EF) nr. 2345/2001(4).

- Artikel 5, stk. 1-6, i Rådets forordning (EF) nr. 2467/98 af 3. november 1998 om den fælles markedsordning for fåre- og gedekød, ændret ved forordning (EF) nr. 1669/2000(5).

- Artikel 6, stk. 1, 2, 8 og 10, i Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger, senest ændret ved Kommissionens forordning (EF) nr. 495/2001(6).

(1) EFT L 145 af 31.5.2001, s. 16.

(2) EFT L 100 af 20.4.2000, s. 1.

(3) EFT L 271 af 12.10.2001, s. 5.

(4) EFT L 315 af 1.12.2001, s. 29.

(5) EFT L 193 af 29.7.2000, s. 8.

(6) EFT L 72 af 14.3.2001, s. 6.